Det var ikke varerne i disken, der blev gjort indhug i, da slagterbutikken Slagter Palle i Fjerritslev tidligt mandag morgen havde indbrud. Det skriver Nordjyllands Politi i døgnrapporten. Tyven kom ind i forretningen, der ligger på Østergade i Fjerritslev, ved at knuse butiksruden med to sten. Efterlod spor Inde i butikken fik tyven afmonteret kasseapparaterne og flygtede fra stedet med dem under armen. Til ejerens lettelse - og tyvens skuffelse - var kasserne dog tomme, oplyser politiet. Politiet har sikret de to sten som spor. Hvis du har set noget mistænkeligt i området tidligt mandag morgen, kan Nordjyllands Politi kontaktes på telefonnummer 114. Slagterbutikken holdt mandag lukket på grund af indbruddet.

Opsummering:
En slagterbutik i Fjerritslev havde mandag morgen besøg af en ubuden gæst.